HU Az Európai Unió Hivatalos Lapja C 60/15

Módosítás iránti kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2010/C 60/07

Ezzel a közzététellel az 510/2006/EK (1) tanácsi rendelet 7. cikke alapján létrejön a módosítás iránti kérelem elleni kifogás joga. A kifogást tartalmazó nyilatkozatnak e közzététel napjától számított hat hónapon belül kell beérkeznie a Bizottsághoz.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

Módosítás iránti kérelem a 9. cikk alapján

„CASTAGNA DEL MONTE AMIATA”

EK-sz.: IT-PGI-0117-0084-10.07.2001

OFJ ( X ) OEM ( )

1. A módosítással érintett termékleírás szakaszcíme:

—  A termék elnevezése —  A termék leírása — Földrajzi terület —  A származás igazolása —  Az előállítás módja —  Kapcsolat —  Címkézés —  Nemzeti előírások —  Egyéb (kérjük, határozza meg)

2. Módosítás típusa:

— Az egységes dokumentum vagy az összefoglaló lap módosítása —  Azon bejegyzett OEM vagy OFJ termékleírásának módosítása, amely esetében sem az egységes dokumentumot, sem az összefoglalót nem tették közzé —  A termékleírás oly módon történő módosítása, amely nem teszi szükségessé a közzétett egységes dokumentum módosítását (az 510/2006/EK rendelet 9. cikkének (3) bekezdése) —  A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (az 510/2006/EK rendelet 9. cikkének (4) bekezdése)

3. Módosítás(ok):

3.1. Földrajzi terület:

A 4. cikk (2) bekezdésében az alábbiak helyett:

„Gesztenyetermesztésre alkalmas erdőnek kell tekinteni … kizárólag vulkáni trahit kőzetek bomlásából származó talajon termesztett …”,

a következő olvasható:

„Gesztenyetermesztésre alkalmas erdőnek kell tekinteni … nagyrészt vulkáni kőzetekből származó, homokos, túlnyomó részben szilíciumot tartalmazó, vagy szilíciumban gazdag talajon nőnek …”,

A termesztés talajtani feltételeire vonatkozó, szóban forgó módosítás azért vált szükségessé, mert az 1904/2000/EK rendelet alapján bejegyzett OFJ tárgyát képező, korábbi termékleírás nem tartalmazta a Monte Amiata-i gesztenyefák növekedéséhez szükséges talaj geológiai meghatározásának tudományos szempontból pontos leírását.

A szóban forgó OFJ által érintett terület legújabb, pontosabb és alapos geológiai átsorolása kimutatta, hogy a „Monte Amiata-i trahit” elnevezésű szikla valójában két kis sziget, míg a termesztésre alkalmas talaj valójában nagyrészt vulkanikus kőzetből származik, homokos, túlnyomó részben szilíciumot tartalmazó, vagy szilíciumban gazdag, a termékleírás 4. cikkének (2) bekezdésére vonatkozó módosítási javaslatnak megfelelően.

A módosítás tehát azért szükséges, hogy a szóban forgó termőterület talajának nagy részét ne zárják ki a termesztésből.

EGYSÉGES DOKUMENTUM

A TANÁCS 510/2006/EK RENDELETE

„CASTAGNA DEL MONTE AMIATA”

EK-sz.: IT-PGI-0117-0084-10.07.2001

OEM ( ) OFJ ( X )

Ez az egységes dokumentum a termékleírás főbb elemeit tartalmazza tájékoztató jelleggel.

1. A tagállam felelős szervezeti egysége:

Név: Ministero delle Politiche Agricole e Forestali Cím: Via XX Settembre 20 00187 Roma RM ITALIA Tel. +39 0646655106 Fax +39 0646655202 E-mail: aco7@politicheagricole.it

2. Csoportosulás:

Név: Consorzio forestale dell’Amiata Cím: Loc. Colonia 19 58031 Arcidosso GR ITALIA Tel. +39 0564967248 Fax +39 0564967248 E-mail: — Összetétel: Termelők/feldolgozók ( X ) Egyéb ( )

3. A termék típusa:

1.6. osztály – Zöldség-, gyümölcs- és gabonafélék frissen vagy feldolgozva

4. Termékleírás:

(a követelmények összefoglalása az 510/2006/EK rendelet 4. cikkének (2) bekezdése alapján)

4.1. Név:

„Castagna del Monte Amiata”

4.2. Leírás:

A „Castagna del Monte Amiata” oltalom alatt álló földrajzi jelzés a következő pontban meghatározott területen termesztett gesztenyét jelöli, és a jelenleg az alábbi neveken ismert fajták számára van fenntartva: Marrone, Bastarda Rossa, Cecio.

A terméseknek a következő tulajdonságokkal kell rendelkezniük:

a megengedett minimális méret friss állapotban nettó kilogrammonként 80 (nyolcvan) kaszattermés. Azokban az években, amikor az időjárás különösen kedvezőtlenül alakul, 10 % (tíz százalék) eltérés megengedett.

A kaszattermés mérete: nagy;

a kaszattermés formája: tojás alakú vagy ovális, csúcsa kevéssé hangsúlyos;

a kaszattermés színe: vöröses, sötétebb színű csíkokkal

a köldök: mogyoró színű, szabályos kontúrral;

a maghéj: könnyen eltávolítható, világos sárgásvörös;

a mag: világos krémszínű;

íze: finom és édes;

4.3. Földrajzi terület:

A „Castagna del Monte Amiata” termőterülete Grosseto megyében Arcidosso, Casteldelpiano, Santa Fiora, Seggiano, Cinigiano és Roccalbegna településeket, Siena megyében pedig Castiglione d’Orcia, Abbadia S. Salvatore és Piancastagnaio településeket foglalja magában. Gesztenyetermesztésre alkalmas erdőnek kell tekinteni a Monte Amiata „Castanetum” nevű növénytani-éghajlati területén található, 350 és 1 000 méter tengerszint feletti magasságban elterülő gesztenyéseket, amelyek nagyrészt vulkáni kőzetekből származó, homokos, túlnyomó részben szilíciumot tartalmazó, vagy szilíciumban gazdag talajon nőnek.

4.4. A származás igazolása:

A termelési folyamat minden részét nyomon kell követni, rögzíteni kell az inputot (a bemenő termékeket) és az outputot (a kimenő termékeket). Ily módon, valamint a termelőknek és a csomagolást végzőknek az ellenőrző szerv által vezetett, e célra létesített jegyzékeibe való felvételével és a termelt mennyiségek bejelentésével biztosított a termék teljes termelési láncának nyomon követése és ellenőrzése. Az ellenőrző szerv a vonatkozó jegyzékekbe felvett valamennyi természetes és jogi személyt ellenőrizheti.

4.5. Az előállítás módja:

Az ültetési rendnek, a termesztési formáknak, a rendszeres és többéves metszési technikáknak meg kell egyezniük az ezen a területen hagyományosan használtakkal és elterjedtekkel, és azokat úgy kell kialakítani, hogy ne módosítsák a termések jellegzetességeit. Az ültetvények növénysűrűsége hektáronként legalább 60, legfeljebb 150 növény lehet.

A termesztési szakaszban tilos bármilyen műtrágyát vagy növényvédő szert használni.

A betakarítás végezhető kézzel vagy a termék épségének megőrzését biztosító gépi eszközökkel.

A „Castagna del Monte Amiata” OFJ termesztett mennyisége nem haladhatja meg a növényenkénti 12 (tizenkettő) kilogrammot és a hektáronkénti 1 800 (ezernyolcszáz) kilogrammot.

A termések osztályozásának, mérésének, kezelésének és tartósításának a 4.3. pontban meghatározott előállítási területen belül kell történnie.

Tartósítás céljából a terméket hideg vízben kell áztatni legfeljebb hét napig, bármiféle adalékanyag hozzáadása nélkül, vagy a helyi módszer szerint előbb meleg vizes, majd hideg vizes áztatással kell fertőtleníteni, bármiféle adalékanyag hozzáadása nélkül. Megengedett a termék fagyasztás útján való tartósítása, a fagyasztott termékekre előírt módon.

4.6. Kapcsolat:

A különösen kedvező talajtani és éghajlati feltételeknek köszönhetően Monte Amiata területén a gesztenye termesztése mindig is elterjedt volt. A legsűrűbb gesztenyefa-ültetvények az Amiata vulkáni kúp nyugati, délnyugati részén, összesen 2 078 hektárnyi területen, elsősorban Arcidosso, Castel del Piano, Cinigiano, Roccalbegna, Santa Flora, Seggiano és Castiglione d’Orcia települések területén találhatók.

Az Amiata környéki községek alapító okiratai már a XIV. századtól kezdve pontos szabályokat tartalmaznak a „gesztenyések” megóvására és a termés betakarítására, illetve a fa feldolgozási vagy energetikai célú összegyűjtésével történő hasznosítására vonatkozóan. A szóban forgó okiratok megtiltották a zöld és a száraz növények rongálását és a helyi hatóságok speciális engedélye nélküli kivágását és abban az időben igen súlyos pénzbüntetést helyeztek kilátásba ilyen esetekre.

Előírták továbbá a gesztenye betakarításának pontos ütemezését, meghatározva azt az időszakot, amikor kizárólag a tulajdonosnak volt joga a betakarításhoz, valamint a szabad szedés időszakát is. A szabad szedés időszaka egészen a következő évi farsangig elhúzódhatott, ami még a legszegényebbek számára is lehetővé tette, hogy legalább minimális megélhetést találjanak. Kihágás esetére ilyenkor is pénzbüntetést írtak elő.

A szóban forgó szabályokat az indokolta, hogy a gesztenye az év bizonyos időszakaiban sokáig a hegyi népcsoportok fő vagy talán egyetlen élelmiszerforrása volt.

Ez a szükséglet a területen idővel a gesztenyéhez kötődő mély hagyomány kialakulásához vezetett. Kialakult a helyi, az éghajlathoz alkalmazkodó és a termelés jövedelmezősége szempontjából megfelelő helyi gesztenyefajták kiválogatásának gyakorlata, valamint elterjedtek a termék tartósítására és gasztronómiai feldolgozására vonatkozó technikák.

Földrajzi elhelyezkedésének köszönhetően az Amiata hegy területe olyan különleges előnnyel rendelkezik, amely lehetővé teszi, hogy a minőségi terméket a tartomány északabbra fekvő területeihez képest időben korábban állíthassák elő.

4.7. Ellenőrző szerv:

Név: IMC Istituto Mediterraneo di Certificazione Cím: Via Carlo Pisacane 32 60019 Senigallia AN ITALIA Tel. +39 0717928725 Fax +39 0717910043 E-mail: imcert@imcert.it

4.8. Címkézés:

Az ellenőrző szerv szavatossági zárjegyén kívül az el nem távolítható címkéből álló pecséten az alábbi megjelöléseknek kell szerepelne:

a) „Castagna del Monte Amiata”, amit közvetlenül az „Indicazione geografica protetta” (IGP) (Oltalom alatt álló földrajzi jelzés, OFJ) követ, a mellékelt és az e termékleírás szerves és elválaszthatatlan részét képező logónak megfelelően;

b) a címkén a „Castagna del Monte Amiata” felirat 50 %-ának megfelelő betűmérettel fel kell tüntetni a csomagolásban található gesztenyefajta nevét (Marrone, Bastarda Rossa, Cecio);

c) a gyártó nevét vagy cégnevét, valamint a termék tartósítását végző cég nevét és székhelyét (akár a gyártó, akár harmadik fél végzi);

d) a csomagokban található termék eredeti mennyiségét, a hatályos méréstani jogszabályok előírásainak megfelelően kifejezve.

(1) HL L 93., 2006.3.31., 12. o.